Nog 'n terugslag vir Gupta-maatskappy | Maroela Media
Nog 'n terugslag vir Gupta-maatskappy
Oakbay Resources and Energy, die maatskappy wat deur die omstrede Gupta-familie besit word, het Maandag sy JSE-borg, River Group, verloor.
Dit volg nadat Sasfin Capital, Oakbay se vorige borg, in April verlede jaar sy borgskap van die maatskappy gekanselleer het. Die JSE het kort daarna 'n kennisgewing aan Oakbay gestuur dat sy registrasie opgeskort sal word indien hy versuim om 'n nuwe borg aan te stel soos die aandelebeurs vereis.
River Group het besluit om sy dienste met Oakbay te beëindig weens sy hersiene evaluering van die risiko's wat verband hou met die maatskappy en sy aandeelhouers.
Oakbay het in 'n verklaring gesê hy identifiseer tans 'n nuwe borg om aan te stel. "Die beëindiging van River Group se dienste sal nie vroeër as 31 Julie 2017 van krag wees nie en aandeelhouers sal binnekort in kennis gestel word van die verwikkelinge in hierdie verband," lui die verklaring.
Dit is die jongste terugslag vir die Gupta-familiebesighede wat reeds verskeie senior personeellede verloor het te midde van bewerings van politieke inmenging en staatskaping. Verlede jaar het Suid-Afrika se grootste banke, waaronder Absa, Nedbank, FNB en Standard Bank, hul sakeverhoudinge met die Guptas se besighede beëindig weens die politieke risiko daaraan verbonde om met die familie verbind te word.
Die ouditeursfirma KPMG en Sasfin Capital het albei as Oakbay se onderskeie diensverskaffers bedank weens kommer oor die familie se sakebedrywighede.
Oakbay het glo die afgelope boekjaar 'n verlies van R1 miljard aangeteken.
Mooi man die wiel draai en so sal nog BAIE wurms uit die blik kruip.
As n Oupa en Pa vir my kinders het ek probeer om vir hul antwoorde te gee oor ons politiek nou sit ons in die aande en lag oor ons land met hul opvoeding kan hul nie glo wat in Suid Afrika aangaan nie